ग्वालियर। दुल्लपुर में मंगलवार रात कांग्रेस पार्षद चतुर्भुज धनौलिया के घर पर बवाल से बस्ती में दहशत है। पुलिस और पार्षद धनौलिया मोबाइल की रिकॉर्डिंग में हंगामा करने वालों की शक्ल पहचानने की कोशिश कर रहे हैं। पार्षद चतुर्भुज अब अपनी जान को खतरा बता रहे हैं। उनका कहना है कि वह डर गए हैं। फुटेज में जो लोग उत्पात मचाते दिख रहे हैं उनमें कोई भी उनका वोटर नहीं है। भीड़ विवेक नगर की सडक़ में गड्ढे गिना कर उन पर हमले की फिराक में थी। जबकि कॉलोनी के एक रास्ते को छोडक़र बाकी सारी सडक़ें दुरुस्त हैं। बरसात में तो पूरे शहर की सडक़ें उखड़ रही है फिर उनका घर ही क्यों घेरा गया। लोगों को परेशानी थी तो सुबह आकर शिकायत कर सकते थे।